b'\n_START_ARTICLE_\nIho\xc3\xa4rsytystestit\n_START_PARAGRAPH_\nIho\xc3\xa4rsytystestit ovat toksikologisia testimenetelmi\xc3\xa4, joiden avulla tutkitaan kemikaalien aiheuttamia haittoja ihmisen iholle. Testimenetelmin\xc3\xa4 k\xc3\xa4ytet\xc3\xa4\xc3\xa4n t\xc3\xa4ll\xc3\xa4 hetkell\xc3\xa4 Draizen kaniinitesti\xc3\xa4 sek\xc3\xa4 joitakin in vitro -testimenetelmi\xc3\xa4. In vitro -menetelmien tarkoituksena on korvata Draizen kaniinitesti kemikaalitestauksessa ja ne ovat ECVAMin validoimia._NEWLINE_In vitro -menetelm\xc3\xa4t perustuvat RhE-teknologiaan (Reconstructed human Epidermis), jossa ihmisen keratinosyyteist\xc3\xa4 on rakennettu keinoihoa. Keratinosyytit muodostavat monikerroksisen epidermiksen, jonka p\xc3\xa4\xc3\xa4ll\xc3\xa4 on marraskesi suojaavana kerroksena. ECVAMin rekister\xc3\xb6imi\xc3\xa4 kaupallisia testimenetelmi\xc3\xa4 ovat EpiSkin\xe2\x84\xa2, EpiDerm\xe2\x84\xa2 ja SkinEthic\xe2\x84\xa2. Iho\xc3\xa4rsytystestit perustuvat vapautuvien tulehdusv\xc3\xa4litt\xc3\xa4j\xc3\xa4aineiden mittaamiseen altistuskokeissa._NEWLINE_Todellisessa tilanteessa ihmisen altistuessa ihoa \xc3\xa4rsytt\xc3\xa4ville aineille ne aiheuttavat palautuvan inflammaatioreaktion altistuneeseen kudokseen. T\xc3\xa4ll\xc3\xb6in ihosolut vapauttavat tulehdusv\xc3\xa4litt\xc3\xa4j\xc3\xa4aineita, jotka laajentavat verisuonia ja saavat ne l\xc3\xa4p\xc3\xa4isev\xc3\xa4mm\xc3\xa4ksi. Tulehdusv\xc3\xa4litt\xc3\xa4j\xc3\xa4aineet houkuttelevat paikalle immuunisoluja kuten mast-soluja ja neutrofiileja. Lis\xc3\xa4ksi ne stimuloivat ihon hermop\xc3\xa4\xc3\xa4tteit\xc3\xa4 aiheuttaen kutinan tunteen. Kemikaalit voivat aiheuttaa \xc3\xa4rsytyst\xc3\xa4 toistuvan altistumisen seurauksena eli ne ovat kumulatiivisesti \xc3\xa4rsytt\xc3\xa4vi\xc3\xa4 aineita. Toiset kemikaalit aiheuttavat \xc3\xa4rsytyst\xc3\xa4 kerta-altistumisen seurauksena, jolloin ne luokitellaan akuutisti \xc3\xa4rsytt\xc3\xa4viksi aineiksi.'